A. Belousovová, podpredsedníčka NR SR: (2010-05-26):
Vy hovoríte o tom, že my by sme mali teda prijať v tom vašom návrhu niečo také, že maďarský zákon bude na území Slovenskej republiky neplatný, že ho budeme považovať za neplatný. To skutočne môžeme si to myslieť, ale logicky aj prakticky to je náš problém a nijaký iný efekt to nemá. Pretože vlastne objavujete Ameriku. Totiž v právnej praxi platí, že každý zákon každého iného štátu je platný na území toho štátu. To znamená, že ak Francúzi prijmú nejaký zákon, ak prijmú Taliani, to je zákon pre Taliansko alebo Francúzsko. To automaticky on nie je platný na území Slovenskej republiky. Teda aj zákon, ktorý prijal maďarský parlament, on nie je platný na území Slovenskej republiky, ale vlastne sa podľa neho niečo deje, čo sa dotkne aj Slovenskej republiky. V tom je ten rozdiel. Preto ja vyvraciam tú demagógiu alebo nelogickosť. A takisto by som chcela to adresovať aj pánovi Palkovi, ktorý tu teraz nie je, ktorý vlastne túto vládu, ktorá hasí to, čo nespôsobila, v záujme ochrany národnoštátnych záujmov, vy chcete postaviť do pozície tých, ktorí škodia Slovensku, lebo vraj my chceme zmenšovať počet občanov Slovenska. Ako taký logický nezmysel a takú hlbokú politickú demagógiu ja som už dlho nepočula. Takúto nejakú slučku. Takže keď sa pokúsim apelovať na nejaký logický um. Ešte raz, žiaden zákon cudzieho štátu neplatí na území Slovenskej republiky, ale my sa vlastne zaoberáme tým, že keď Maďarská republika podľa zákona, ktorý včera prijali, či dnes, pardon, udelí občianstvo, my to musíme rešpektovať, pretože ten akt udelenia občianstva sa nestane na území Slovenskej republiky, ale za hranicami Slovenskej republiky. Čiže my vlastne sa snažíme, aby som povedala presne, konkrétne, o čo nám ide. Maďar, ktorý žije na Slovensku, je občan Slovenskej republiky, on sa stane podľa zákona v Maďarsku občanom Maďarskej republiky. Teraz, Európsky dohovor o občianstve z roku 1997, čo sme signatárom aj my, hovorí, že riešenie štátneho občianstva je v kompetencii každého štátu a ako východiskový princíp uznáva, že každý má právo, čiže umožňuje vyslovene tomu štátu, aby si ošetril, akým spôsobom občianstvo dáva. To znamená, že tento Európsky dohovor o občianstve sa vzťahuje aj na Maďarsko, to znamená, že vlastne na celom svete bude platiť dôsledok maďarského zákona. Konkrétny prípad. Slovenský občan sa stane občanom Maďarskej republiky aktom udelenia občianstva Maďarskej republiky. Nestane sa to na Slovensku, stane sa to na území Maďarska, kde tento zákon platí, to znamená, že ten akt je platný aj pred medzinárodným právom. To znamená, že keď tento občan po celom svete bude ukazovať pri cestovaní pas Maďarskej republiky, všetci ho musia rešpektovať. Aj na Slovensku ho musíme rešpektovať. Čiže my nehovoríme to, čo vie každý právnik, že cudzie zákony u nás neplatia, to netreba hovoriť. My len vlastne likvidujeme dôsledok alebo následok toho, čo Maďari urobili. A nesnažte sa stavať nás do úlohy tých, ktorí tu vyháňame niekoho. My hovoríme, že jednoducho preto, že sa to deje alebo je to namierené, tento zákon, na maďarskú menšinu, ktorá na Slovensku žije v kompaktnom území južného Slovenska, a vzhľadom na historické a iné skúsenosti s naším južným susedom považujeme tento akt prijatia zákona v Maďarsku o dvojitom občianstve za veľmi nebezpečný, za existenčne nebezpečný voči Slovensku, preto prijímame zákon, kde hovoríme občanom maďarskej národnosti: Vy si dobrovoľne vyberte! Vy si uvedomte, či sadnete na lep maďarským extrémistom typu Orbána, ktorý z vás robia rukojemníkov, alebo budete žiť na Slovensku, tak ako tu 90 rokov mali korene vaši predkovia, alebo budete žiť na Slovensku, ktoré sa najlepšie na svete stará o národnostné menšiny, alebo sa stanete občanmi Maďarska, ktoré má také veľké sociálne problémy, že skutočne pripomína to Nemecko spred začiatku druhej svetovej vojny, kde to búcha ako v hrnci para, a keďže ich nevedia riešiť, tak to riešia takýmito extrémistickými krokmi. Čiže my ich nevyháňame, my im len hovoríme, tu sa máte lepšie, žite ako občania Slovenskej republiky a na figu vám je celé občianstvo Maďarskej republiky, lebo nič z neho nebudete mať, len problémy. Ale jednoducho nemôžete hovoriť, že povieme jasný fakt, že neplatí ten zákon, keď on neplatí, ale jeho dôsledok platí, ktorý sa zrealizuje v Maďarsku. Čiže bola by som rada, keby sme sa vedeli pri tejto príležitosti nepretekať v tom, kto je väčší ochranca národných záujmov, ale aby sme si takto na týchto argumentoch logických uvedomili, že teraz by sme sa mali všetci, možno aj tí Maďari, ktorí naozaj Slovensko pociťujú ako svoju vlasť, postaviť a povedať tým občanom, proste urobíme najlepšie, čo sa dá. Ja som hlboko presvedčená, že najlepšie v dnešnej dobe je prijať tento zákon. A aj tí Maďari, ktorí sedia v týchto laviciach a ktorí sú lojálni, ktorí nie sú takí arogantní ako pán Csáky, ktorý povedal, že on si zoberie to občianstvo ako prvý, arogantne, tak by mali pôsobiť na svojich spoluobčanov maďarskej národnosti aj teraz v predvolebnej kampani a hovoriť im, že nestaňte sa tou malou, možno jednocentovou mincou v rukách maďarských extrémistov. Ďakujem. (Potlesk.)